作者：刘克庄
词牌/韵律：贺新郎

paragraphs: 浅把宫黄约。
细端相、普陀烟里，金身珠络。
萼绿华轻罗袜小，飞下祥云仙鹤。
朵朵赛、蜂腰纤弱。
已被色香撩病思，尽鹅儿、酒美无多酌。
看不足，怕残却。
人间难得伤春药。
更枝头、流莺呼起，少年狂作。
留取姚家花相伴，羞与万红同落。
未肯让、蜡梅先著。
乐府今无黄绢手，问斯人、清唱何人酢。
休草草，认题错。